Kwittanza 2019: L-Impriża Konġunta SESAR Kumitat għall-Kontroll tal-Baġit Deċiżjoni tal-Parlament Ewropew tat-28 ta' April 2021 dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2019 (2020/2183(DEC)) Il-Parlament Ewropew, – wara li kkunsidra l-kontijiet annwali finali tal-Impriża Konġunta SESAR għas-sena finanzjarja 2019, – wara li kkunsidra r-rapport annwali tal-Qorti tal-Awdituri dwar l-impriżi konġunti tal-UE għas-sena finanzjarja 2019, flimkien mar-risposti tal-impriżi konġunti, – wara li kkunsidra d-dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2019 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra r-rakkomandazzjoni tal-Kunsill tal-1 ta' Marzu 2021 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2019 (05795/2021 – 2021-C9-0030/2015), – wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikolu 70 tiegħu, – wara li kkunsidra r-Regolament tal-Kunsill (KE) Nru 219/2007 tas-27 ta' Frar 2007 dwar l-istabbiliment ta' Impriża Konġunta għall-iżvilupp tas-sistema Ewropea ta' ġenerazzjoni ġdida għall-ġestjoni tat-traffiku tal-ajru (SESAR), u b'mod partikolari l-Artikolu 4(b) tiegħu, – wara li kkunsidra l-Artikoli 32 u 47 tar-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill, – wara li kkunsidra r-Regolament Delegat tal-Kummissjoni (UE) 2019/715 tat-18 ta' Diċembru 2018 dwar ir-regolament finanzjarju qafas għall-korpi mwaqqfin skont it-TFUE u t-Trattat Euratom u msemmija fl-Artikolu 70 tar-Regolament (UE, Euratom) 2018/1046 tal-Parlament Ewropew u tal-Kunsill, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Kontroll tal-Baġit (A9-0106/2021), Jagħti l-kwittanza lid-Direttur Eżekuttiv tal-Impriża Konġunta SESAR għall-implimentazzjoni tal-baġit tal-Impriża Konġunta għas-sena finanzjarja 2019; Jippreżenta l-kummenti tiegħu fir-riżoluzzjoni t'hawn taħt; Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lid-Direttur Eżekuttiv tal-Impriża Konġunta SESAR, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L). Deċiżjoni tal-Parlament Ewropew tat-28 ta' April 2021 dwar l-għeluq tal-kontijiet tal-Impriża Konġunta SESAR għas-sena finanzjarja 2019 (2020/2183(DEC)) Il-Parlament Ewropew, – wara li kkunsidra l-kontijiet annwali finali tal-Impriża Konġunta SESAR għas-sena finanzjarja 2019, – wara li kkunsidra r-rapport annwali tal-Qorti tal-Awdituri dwar l-impriżi konġunti tal-UE għas-sena finanzjarja 2019, flimkien mar-risposti tal-impriżi konġunti, – wara li kkunsidra d-dikjarazzjoni ta' assigurazzjoni dwar l-affidabbiltà tal-kontijiet u l-legalità u r-regolarità tat-tranżazzjonijiet ta' bażi, ipprovduta mill-Qorti tal-Awdituri għas-sena finanzjarja 2019 skont l-Artikolu 287 tat-Trattat dwar il-Funzjonament tal-Unjoni Ewropea, – wara li kkunsidra r-rakkomandazzjoni tal-Kunsill tal-1 ta' Marzu 2021 dwar il-kwittanza li għandha tingħata lill-Impriża Konġunta fir-rigward tal-implimentazzjoni tal-baġit għas-sena finanzjarja 2019 (05795/2021 – 2021-C9-0030/2015), – wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea, – wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012, u b'mod partikolari l-Artikolu 70 tiegħu, – wara li kkunsidra r-Regolament tal-Kunsill (KE) Nru 219/2007 tas-27 ta' Frar 2007 dwar l-istabbiliment ta' Impriża Konġunta għall-iżvilupp tas-sistema Ewropea ta' ġenerazzjoni ġdida għall-ġestjoni tat-traffiku tal-ajru (SESAR), u b'mod partikolari l-Artikolu 4(b) tiegħu, – wara li kkunsidra l-Artikoli 32 u 47 tar-Regolament ta' Delega tal-Kummissjoni (UE) Nru 1271/2013 tat-30 ta' Settembru 2013 dwar Regolament Finanzjarju ta' qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill, – wara li kkunsidra r-Regolament Delegat tal-Kummissjoni (UE) 2019/715 tat-18 ta' Diċembru 2018 dwar ir-regolament finanzjarju qafas għall-korpi mwaqqfin skont it-TFUE u t-Trattat Euratom u msemmija fl-Artikolu 70 tar-Regolament (UE, Euratom) 2018/1046 tal-Parlament Ewropew u tal-Kunsill, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Kontroll tal-Baġit (A9-0106/2021), Japprova l-għeluq tal-kontijiet tal-Impriża Konġunta SESAR għas-sena finanzjarja 2019; Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Impriża Konġunta SESAR, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L). Riżoluzzjoni tal-Parlament Ewropew tad-29 ta' April 2021 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2019 (2020/2183(DEC)) Il-Parlament Ewropew, – wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit tal-Impriża Konġunta SESAR għas-sena finanzjarja 2019, – wara li kkunsidra l-Artikolu 100 u l-Anness V tar-Regoli ta' Proċedura tiegħu, – wara li kkunsidra l-opinjoni tal-Kumitat għat-Trasport u t-Turiżmu, – wara li kkunsidra r-rapport tal-Kumitat għall-Kontroll tal-Baġit (A9-0106/2021), A. billi l-Impriża Konġunta SESAR (l-"Impriża Konġunta") ġiet stabbilita fi Frar 2007 bir-Regolament tal-Kunsill (KE) Nru 219/2007 biex tmexxi l-programm ta' Riċerka dwar il-Ġestjoni tat-Traffiku bl-Ajru tal-Ajru Uniku Ewropew (SESAR), li għandu l-għan li jintegra u jikkoordina l-attivitajiet ta' riċerka u żvilupp għall-immodernizzar tal-Ġestjoni tat-Traffiku tal-Ajru (ATM) fl-Unjoni; billi l-kontribuzzjoni massima tal-Unjoni għall-programm SESAR 1 hija ta' EUR 700 000 000; B. billi, wara l-adozzjoni tar-Regolament tal-Kunsill (UE) Nru 721/2014, il-programm SESAR 2020 estenda t-tul ta' ħajja tal-Impriża Konġunta sal-31 ta' Diċembru 2024; C. billi l-Impriża Konġunta ġiet imfassla bħala sħubija pubblika-privata, bl-Unjoni u l-Eurocontrol bħala membri fundaturi; D. billi l-kontribuzzjoni tal-Unjoni (inklużi l-EFTAs) għall-programm SESAR 2020 (mill-2014 sal-2024) iffinanzjata minn Orizzont 2020 hija ta' EUR 585 000 000; Aspetti ġenerali Jinnota li r-rapport tal-Qorti tal-Awdituri (il-"Qorti") dwar il-kontijiet annwali tal-Impriża Konġunta (ir-"rapport tal-Qorti") isib li l-kontijiet annwali tal-2019 jippreżentaw b'mod ġust, fl-aspetti materjali kollha, il-pożizzjoni finanzjarja tal-Impriża Konġunta fil-31 ta' Diċembru 2019, ir-riżultati tal-operazzjonijiet tagħha, il-flussi tal-flus tagħha u l-bidliet fl-assi netti għas-sena li ntemmet dakinhar, f'konformità mar-Regolament Finanzjarju tal-Impriża Konġunta u r-regoli kontabilistiċi adottati mill-uffiċjal tal-kontabbiltà tal-Kummissjoni; jinnota li t-tranżazzjonijiet li fuqhom huma bbażati l-kontijiet huma legali u regolari fl-aspetti materjali kollha; Jinnota li l-Kummissjoni pprovdiet fondi lill-Impriża Konġunta mis-Seba' Programm Kwadru u minn Orizzont 2020, kif ukoll min-Network Trans-Ewropew tat-Trasport (TEN-T) fl-ambitu tal-Qafas Finanzjarju Pluriennali 2007-2013 u mill-Faċilità Nikkollegaw l-Ewropa (CEF) fl-ambitu tal-Qafas Finanzjarju Pluriennali 2014-2020; Jinnota li, wara sejħa għal espressjonijiet ta' interess fl-2015, 19-il entità pubblika u privata mis-settur tal-avjazzjoni saru membri tal-Impriża Konġunta; Jinnota li l-Impriża Konġunta nediet żewġ sejħiet għal proposti fl-ambitu ta' Orizzont 2020, li rriżultaw fi 15-il proposta magħżula u 13-il proġett imnedija għas-sejħa Wave 2, u 29 proposta magħżula għar-raba' sejħa fil-qasam tar-riċerka esploratorja; jinnota li t-tlestija ta' Wave 1 tal-programm SESAR 2020 fl-2019 ipproduċiet 21 soluzzjoni SESAR lesta għall-industrijalizzazzjoni; jinnota li fl-2019 l-Impriża Konġunta kellha 70 proġett fl-ambitu tal-programm SESAR 2020, li kienu jinkludu 17-il proġett għal riċerka esploratorja, 32 għal riċerka u validazzjoni industrijali, u 21 għal dimostrazzjonijiet fuq skala kbira ħafna (li minnhom sebgħa tlestew matul is-sena); jinnota li l-Impriża Konġunta adottat il-Pjan Regolatorju Ewropew aġġornat tal-ATM tal-2020 u pprovdiet appoġġ lill-Kummissjoni dwar l-aspetti teknoloġiċi tal-Ajru Uniku Ewropew; Jinnota l-importanza dejjem tikber tal-ħidma tal-Impriża Konġunta fid-dawl ta' teknoloġiji emerġenti li jippermettu inġenji tal-ajru awtonomi u mingħajr ekwipaġġ; Jitlob programm komprensiv li jkun jinkludi l-passi kollha lejn il-finalizzazzjoni tal-fażi ta' żvilupp tal-ġenerazzjoni li jmiss tas-sistema ta' ġestjoni tat-traffiku tal-ajru; Jirrimarka li waħda mill-kisbiet ewlenin tal-Impriża Konġunta hija l-ippjanar liberu tar-rotot biex jitnaqqsu t-titjiriet u l-emissjonijiet tal-fjuwil; jemmen li s-suċċessur tagħha għandu jkompli jikkontribwixxi għas-sostenibbiltà tas-settur tal-avjazzjoni f'konformità mal-objettivi tal-Patt Ekoloġiku; jemmen, barra minn hekk, li tali suċċessur għandu jikkontribwixxi biex is-suq tal-avjazzjoni jsir aktar flessibbli u reżiljenti għall-fluttwazzjonijiet tat-traffiku, filwaqt li jistabbilixxi l-Ajru Uniku Ewropew bħala l-aktar spazju tal-ajru effiċjenti u li ma jagħmilx ħsara lill-ambjent fid-dinja; Ġestjoni baġitarja u finanzjarja Jinnota li fl-2019 il-baġit totali disponibbli, inklużi l-approprjazzjonijiet tas-snin preċedenti li ma ntużawx u ddaħħlu mill-ġdid, id-dħul assenjat u r-riallokazzjonijiet għas-sena ta' wara, kien ta' EUR 161 041 597 f'approprjazzjonijiet ta' impenn (li minnhom EUR 112 618 000 kienu ġejjin mill-baġit tal-Unjoni) u EUR 183 279 715 f'approprjazzjonijiet ta' pagament (li minnhom EUR 113 733 525 kienu ġejjin mill-baġit tal-Unjoni); Jinnota li l-programm SESAR 1, implimentat fl-ambitu tas-Seba' Programm Kwadru, ingħalaq formalment fl-2016 u l-aħħar pagamenti korrettivi u rkupri ta' pagamenti eċċessivi lill-benefiċjarji tlestew fl-2019; jinnota li, wara l-għeluq tal-programm SESAR 1, l-Impriża Konġunta sabet kontribuzzjonijiet finanzjarji żejda li rċeviet mill-membri tagħha bl-ammont ta' EUR 30 767 098; jinnota f'dan ir-rigward li, skont l-Artikolu 13 tal-att kostitwenti, il-membri tal-Impriża Konġunta jistgħu jistennew biss ir-rimborż tal-kontribuzzjonijiet żejda rispettivi tagħhom waqt ix-xoljiment tal-Impriża Konġunta sal-31 ta' Diċembru 2024; jinnota mir-rapport tal-Qorti li, abbażi tal-informazzjoni tal-kontabbiltà tal-Impriża Konġunta, l-Impriża Konġunta jeħtieġ li tirrimborża lill-membri rispettivi kif ġej: madwar EUR 23 800 000 lill-Kummissjoni, EUR 4 800 000 lill-Eurocontrol u EUR 2 100 000 lill-membri tal-industrija; jinnota, barra minn hekk, mir-rapport tal-Qorti li l-Impriża Konġunta infurmat lill-Kummissjoni bis-sitwazzjoni f'Mejju 2018 u f'April 2019 u li, fin-nuqqas ta' soluzzjoni prammatika għal rimborż bikri, dawn il-fondi jibqgħu fl-Impriża Konġunta mingħajr ma jintużaw għal proġetti ta' riċerka, u dan imur kontra l-prinċipju ta' ġestjoni finanzjarja tajba; jinnota r-risposta tal-Impriża Konġunta f'dan ir-rigward li ntbagħat abbozz ta' deċiżjoni lill-bord amministrattiv biex jipprovdi lill-Impriża Konġunta l-bażi ġuridika meħtieġa biex tipproċedi bir-rimborż, u li din id-deċiżjoni fil-preżent tinsab soġġetta għal Proċedura bil-Miktub li għaddejja bħalissa, u li, hekk kif tittieħed id-deċiżjoni, l-Impriża Konġunta se teżegwixxi r-rimborżi f'konformità mar-rakkomandazzjonijiet tad-Direttorat Ġenerali għall-Baġit, u dan jippermetti għeluq rapidu tal-kontijiet tal-programm SESAR 1; jistieden lill-Impriża Konġunta tirrapporta lill-awtorità ta' kwittanza dwar kwalunkwe żvilupp f'dak ir-rigward; Jinnota li, fl-aħħar tal-2019, għall-programm SESAR 1 il-kontribuzzjoni totali tal-Unjoni kienet tammonta għal EUR 634 136 000, il-kontribuzzjoni totali tal-Eurocontrol kienet ta' EUR 560 732 000 (fosthom EUR 422 943 000 f'kontribuzzjonijiet in natura validati) u l-kontribuzzjonijiet totali mill-membri tal-industrija kienu ta' EUR 539 780 000 (fosthom EUR 514 302 000 f'kontribuzzjonijiet in natura validati); jinnota li r-rata ta' eżekuzzjoni globali reali tal-programm SESAR 1 kienet ta' 90 %; Jinnota li mis-sussidju tal-Unjoni ta' EUR 585 000 000, kif previst fir-Regolament tal-Kunsill (UE) Nru 721/2014, sa tmiem l-2019 it-total ta' kontribuzzjonijiet fi flus tal-Unjoni (id-Direttorat Ġenerali għall-Mobilità u t-Trasport) minn Orizzont 2020 għall-attivitajiet operattivi tal-Impriża Konġunta laħaq l-ammont ta' EUR 330 987 000; jinnota, barra minn hekk, li għal Orizzont 2020 fl-aħħar tal-2019, il-Eurocontrol ikkontribwixxa total ta' EUR 13 719 000 fi flus u total ta' EUR 59 603 000 f'kontribuzzjonijiet in natura validati, u li l-membri l-oħra kkontribwew total ta' EUR 5 276 000 fi flus u EUR 107 924 000 f'kontribuzzjonijiet in natura validati; Jinnota li, mill-EUR 124,8 miljun fi dħul implimentat li l-programm SESAR 2020 irċieva fl-2019, il-kontribuzzjoni mill-Unjoni kienet ta' EUR 114,1-il miljun u dik mill-Eurocontrol kienet ta' EUR 1,8 miljun; Jinnota li fost l-Impriżi Konġunti li jirċievu kontribuzzjoni finanzjarja mill-membri privati tal-Impriża Konġunta l-proċeduri jvarjaw minn waħda għal oħra; jitlob li l-kalkolu tal-kontribuzzjonijiet in natura jiġi armonizzat fost l-Impriżi Konġunti kollha u li dan iwassal għal proċedura komuni li għandha tipprevedi metodi ta' evalwazzjoni trasparenti u effikaċi li jiżguraw il-valur reali tal-kontribuzzjoni; jistieden lill-Qorti tippermetti l-iskrutinju tal-awditi mwettqa mill-awdituri esterni indipendenti; jitlob ukoll qafas ġuridiku xieraq li jiżgura li l-ammont tal-kontribuzzjoni finanzjarja meħtieġa jintlaħaq sa tmiem il-programm; jinnota li l-qafas ġuridiku jista' jinkludi rekwiżiti biex il-kontribuzzjoni privata titħallas qabel jew fl-istess mument bħall-kontribuzzjoni korrispondenti tal-Unjoni; Jinnota li fl-2019 l-approprjazzjonijiet ta' impenn finali tal-programm SESAR 2020 kienu jammontaw għal EUR 159 845 788 u l-approprjazzjonijiet ta' pagament finali kienu jammontaw għal EUR 181 529 090; jinnota mir-rapport tal-Qorti li, fir-rigward tal-baġit tal-Impriża Konġunta għall-2019 disponibbli għall-proġetti ta' Orizzont 2020, ir-rati ta' implimentazzjoni għall-approprjazzjonijiet ta' impenn u ta' pagament kienu ta' 95 % u 83,6 % rispettivament; jinnota li l-proġetti ta' Orizzont 2020 jinsabu fil-livell massimu ta' tkabbir tagħhom u li l-programm SESAR 2020 jinsab f'fażi ta' tkabbir; Jinnota li fl-2019 l-Impriża Konġunta ppubblikat ir-Regoli Finanzjarji l-ġodda tagħha, wara li l-Kummissjoni pubblikat ir-Regolament Finanzjarju Qafas il-ġdid; Prestazzjoni Jinnota l-indikaturi ewlenin tal-prestazzjoni tal-Impriża Konġunta fl-2019, b'mod partikolari l-indikaturi ewlenin tal-prestazzjoni komuni ta' Orizzont 2020 għall-monitoraġġ tal-prestazzjoni u l-kwistjonijiet trażversali, l-indikaturi ewlenin tal-prestazzjoni speċifiċi tal-Impriża Konġunta u dawk relatati mal-ambizzjonijiet ta' prestazzjoni tal-Ajru Uniku Ewropew kif definiti fil-Pjan Regolatorju Ewropew tal-ATM; Jitlob li l-Impriża Konġunta teżamina mill-ġdid l-istrateġija ta' komunikazzjoni tagħha biex tiżgura li l-partijiet ikkonċernati rilevanti jkunu konxji mill-missjoni, l-attivitajiet u l-kisbiet tagħha. Jinnota li l-Impriża Konġunta laħqet l-objettivi kollha tagħha kif deskritt fid-Dokument Uniku ta' Programmazzjoni 2019-2021, li fl-2019 kien strutturat madwar sitt oqsma ta' operazzjonijiet; jinnota li f'Marzu 2019 l-Impriża Konġunta ppubblikat l-Istudju dwar l-Arkitettura tal-Ispazju tal-Ajru li f'Settembru ġie segwit mill-Pjan ta' Tranżizzjoni, li jistabbilixxi tliet miżuri operazzjonali u tekniċi ewlenin li jeħtieġ li jiġu implimentati fuq perjodu ta' żmien qasir (2020-2025) biex jagħtu spinta lill-bidliet deskritti fl-Istudju; jinnota, barra minn hekk, li l-Impriża Konġunta tinsab fit-triq it-tajba biex tilħaq l-objettivi u l-iskeda ta' żmien għar-riċerka u l-innovazzjoni kif deskritt fil-Pjan Regolatorju Ewropew tal-ATM tal-2015; Jinnota l-effett ta' lieva rrappurtat ta' 0,79 fl-2019, u l-effett ta' lieva previst fi tmiem il-programm ta' 1,40, skont il-metodu ta' kalkolu tal-Kummissjoni użat fl-evalwazzjoni interim, u li l-effett ta' lieva attwali tal-Impriża Konġunta qed jagħmel progress regolari lejn il-miri; Jinnota li, fir-rapport annwali tal-attività 2019 tal-Impriża Konġunta, l-indikaturi ewlenin tal-prestazzjoni dwar il-bilanċ bejn il-ġeneri għolew meta mqabbla mas-snin preċedenti iżda madankollu baqgħu baxxi, b'19 % biss ta' parteċipanti nisa fil-proġetti ta' Orizzont 2020 u 20 % ta' koordinaturi tal-proġetti nisa; jiddispjaċih li ċ-ċifra għall-perċentwal ta' nisa fil-gruppi konsultattivi u ta' esperti, fil-panels ta' evalwazzjoni u f'korpi oħra tal-Kummissjoni mhijiex disponibbli għall-2019; Jilqa' r-Rapport Speċjali tal-Qorti dwar l-attività tal-Impriża Konġunta SESAR u jitlob rapporti speċjali regolari; jistieden lill-Kummissjoni u lill-Qorti jadottaw metodu approfondit għall-monitoraġġ tal-prestazzjoni, bil-ħsieb li jiġi evalwat il-valur miżjud tal-Impriża Konġunta, inkluż l-impatt soċjali u fuq l-impjiegi kif ukoll l-impatt fuq is-suq; ir-riżultati tal-evalwazzjoni għandhom jintużaw għall-finanzjament futur tal-Unjoni jew għar-ridistribuzzjoni ta' tali finanzjament; Iqis li jeħtieġ li l-kwistjoni tad-drittijiet tal-proprjetà intellettwali tiġi indirizzata fil-kuntratti kollha li jistgħu jipproduċu eżitu jew riżultat intiż tal-prestazzjoni; l-għan tagħha huwa li tissalvagwardja d-drittijiet tal-kreaturi individwali, iżda wkoll li tipprovdi dettalji dwar kif id-drittijiet se jintużaw fil-futur; peress li l-attività hija ffinanzjata, fost l-oħrajn, minn fondi pubbliċi, ir-riżultati għandhom ikunu trasparenti, aċċessibbli għall-pubbliku u soġġetti għal rekwiżiti speċjali, pereżempju l-interoperabbiltà, jekk ikun meħtieġ; jitlob lill-Kummissjoni tiżviluppa qafas ġuridiku fir-rigward tad-drittijiet tal-proprjetà intellettwali u tal-implimentazzjoni tagħhom fis-suq, li jkun ikopri, fost l-oħrajn, rekwiżiti speċjali u distribuzzjoni tal-profitti; Proċeduri ta' akkwist u reklutaġġ Jinnota li fil-31 ta' Diċembru 2019 l-Impriża Konġunta kienet timpjega 40 membru tal-persunal (38 aġent temporanju u żewġ esperti nazzjonali sekondati), meta mqabbla ma' 42 fit-tabella tal-persunal (din fiha 39 pożizzjoni ta' aġent temporanju u 3 ta' esperti nazzjonali sekondati); jinnota li fl-2019 l-Impriża Konġunta implimentat is-sistema ta' informazzjoni dwar ir-riżorsi umani "Sysper for Agencies", żviluppata mill-Kummissjoni; jinnota, barra minn hekk, li l-Impriża Konġunta ħatret Uffiċjal Kap Finanzjarju (reklutat esternament) fl-organigramma l-ġdida, u b'hekk saħħet il-funzjoni finanzjarja tagħha; ifaħħar il-fatt li 54 % tal-membri tal-persunal huma nisa; jiddispjaċih madankollu għan-nuqqas ta' data dwar il-parità bejn il-ġeneri għal kull tip ta' kuntratt u skont l-anzjanità tal-persunal; Jinnota r-riżultati tal-eżerċizzju tal-valutazzjoni komparattiva fil-qasam tar-riżorsi umani tal-2019: 59,29 % postijiet operattivi, 30 % postijiet amministrattivi u 10,71 % postijiet fl-ambitu tal-finanzi u tal-kontroll; Jinnota li fl-2019 l-Impriża Konġunta ffirmat 30 kuntratt ta' akkwist, inklużi 24 kuntratt speċifiku li jimplimentaw il-kuntratti qafas u l-ftehimiet interistituzzjonali tal-Impriża Konġunta, u wettqet tmien proċeduri ta' akkwist; Jinnota mir-rapport tal-Qorti li l-Impriża Konġunta stabbiliet proċeduri ta' kontroll ex ante affidabbli bbażati fuq rieżamijiet dokumentarji finanzjarji u operattivi u li hija obbligata timplimenta l-qafas ta' kontroll intern il-ġdid tal-Kummissjoni, ibbażat fuq 17-il prinċipju ta' kontroll intern, u, barra minn hekk, fi tmiem l-2019, l-Impriża Konġunta kienet diġà lestiet analiżi tal-lakuni bbażata fuq is-sistema ta' kontroll intern eżistenti u l-indikaturi definiti (jiġifieri l-"mezzi") għall-maġġoranza tal-prinċipji ta' kontroll intern il-ġodda u l-karatteristiċi relatati; jinnota, barra minn hekk, mir-rapport tal-Qorti li l-biċċa l-kbira ta' dawn l-indikaturi kienu relatati mal-eżistenza ta' attività ta' kontroll aktar milli mal-effikaċja tagħha u li l-Impriża Konġunta għad għandha bżonn tiżviluppa aktar indikaturi ewlenin tal-kontroll rilevanti biex tivvaluta l-effikaċja tal-attivitajiet ta' kontroll tagħha u ssib dgħufijiet fil-kontroll; jinnota r-risposta tal-Impriża Konġunta li bdiet proġett intern biex tiżviluppa aktar indikaturi ewlenin tal-kontroll rilevanti biex tivvaluta l-effikaċja tal-attivitajiet ta' kontroll tagħha u biex issib dgħufijiet fil-kontroll, li dawn l-azzjonijiet kellhom jibnu fuq il-ħidma li diġà saret mill-2017, u li kellha l-ħsieb li timplimentahom sal-aħħar tal-2020; Jinnota mir-rapport tal-Qorti li, għall-pagamenti ta' Orizzont 2020, is-Servizz tal-Awditjar Komuni tal-Kummissjoni huwa responsabbli għall-awditi ex post u li, abbażi tar-riżultati tal-awditi ex post disponibbli fi tmiem l-2019, l-Impriża Konġunta rrappurtat rata tal-iżball rappreżentattiv ta' 2,61 % u rata tal-iżball residwu ta' 1,61 % għall-proġetti ta' Orizzont 2020 (ikklirjar u pagamenti finali); jinnota mill-proposta tal-Kummissjoni għal regolament ta' Orizzont 2020 li riskju ta' żball, fuq bażi annwali, f'medda ta' bejn 2 % u 5 % huwa objettiv realistiku, meta jitqiesu l-ispejjeż tal-kontrolli, il-miżuri ta' simplifikazzjoni proposti biex titnaqqas il-kumplessità tar-regoli u r-riskju inerenti relatat assoċjat mar-rimborż tal-ispejjeż tal-proġett ta' riċerka, u li l-għan aħħari għal-livell residwu ta' żball fl-għeluq tal-programmi wara li jkunu tqiesu l-impatt finanzjarju tal-awditi kollha u tal-miżuri ta' korrezzjoni u rkupru kollha jkun li jinkiseb livell li jkun qrib kemm jista' jkun it-2 %; Jinnota mir-rapport tal-Qorti, li bħala parti mill-kontrolli tal-pagamenti operazzjonali, il-Qorti awditjat b'mod aleatorju l-pagamenti ta' Orizzont 2020 li saru fl-2019 fil-livell tal-benefiċjarji finali biex tikkorrobora r-rati ta' żball tal-awditi ex post u li dawn l-awditi dettaljati ma wrew l-ebda żball sinifikanti jew dgħufija sinfikanti fil-kontroll fil-benefiċjarji tal-Impriża Konġunta inklużi fil-kampjun; Jinnota li l-Impriża Konġunta organizzat workshop wieħed biss dwar l-immaniġġjar tar-riskju f'Ottubru 2019, minflok it-tnejn tas-soltu li huma previsti mill-politika tagħha għall-immaniġġjar tar-riskju; jistieden lill-Impriża Konġunta twettaq workshops dwar l-immaniġġjar tar-riskju kif speċifikat fil-politika; Jinnota li s-CVs u d-dikjarazzjonijiet ta' interess tal-bord amministrattiv ma ġewx ippubblikati; jistieden lill-Impriża Konġunta tippubblika s-CVs u d-dikjarazzjonijiet ta' interess tal-bord amministrattiv fid-dawl tal-qafas ta' trasparenza u tiggarantixxi li l-utenti jkollhom aċċess faċli għalihom; Jinnota li l-Impriża Konġunta ppubblikat il-Pjan Strateġiku ta' Awditjar Intern tagħha għall-2019-2021 f'Mejju 2019 u li sussegwentement is-Servizz tal-Awditjar Intern beħsiebu jwettaq impenji ta' awditjar dwar l-implimentazzjoni tal-għotjiet u l-ġestjoni tal-programmi, dwar il-proċess ta' validazzjoni tal-kontribuzzjonijiet in natura u dwar il-ġestjoni tar-riżorsi umani, u possibbilment għal żewġ oqsma addizzjonali ta' riskju; jinnota li fl-2019 il-Kapaċità tal-Awditjar Intern wettqet valutazzjoni tar-riskju tal-frodi, aġġornat l-istrateġija kontra l-frodi tal-Impriża Konġunta, wettqet impenn ta' konsultazzjoni dwar ir-riskji u l-kontrolli, u ssorveljat l-implimentazzjoni ta' diversi pjanijiet ta' azzjoni relatati ma' awditi mwettqa fil-passat u tat segwitu; jinnota li fl-2019 l-Impriża Konġunta ma kellha l-ebda rakkomandazzjoni ġdida jew miftuħa u, b'mod partikolari, jinnota li l-Impriża Konġunta implimentat it-tliet rakkomandazzjonijiet miftuħa preċedenti għall-awditu dwar il-koordinament maċ-Ċentru ta' Implimentazzjoni Komuni (CIC) u l-implimentazzjoni tal-għodod u s-servizzi tas-CIC.
Extracted from TA-9-2021-0207_MT.docx